**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

.... ......... 2023 թվականի N .....-Ն

ՇԻՆԱՐԱՐԱԿԱՆ ԱՇԽԱՏԱՆՔՆԵՐԻ ԳՆՄԱՆ ԸՆԹԱՑԱԿԱՐԳԻ ԿԱԶՄԱԿԵՐՊՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ ՍԱՀՄԱՆԵԼՈՒ ՄԱՍԻՆ

Ղեկավարվելով «Գնումների մասին» օրենքի 5-րդ հոդվածի 1-ին մասի 6-րդ կետով՝ Հայաստանի Հանրապետության կառավարությունը որոշում է.

1. պետական բյուջեի միջոցների հաշվին շինարարական աշխատանքների գնման ընթացակարգի կազմակերպման առանձնահատկությունները՝ համաձայն հավելվածի:

2. Սահմանել, որ սույն որոշման 1-ին կետով հաստատված հավելվածի համաձայն՝

1) ճանապարհների և տրանսպորտային օբյեկտների հետ կապված շինարարական աշխատանքների գնման նախաորակավորման ընթացակարգերը կազմակերպվում են Հայաստանի Հանրապետության տարածքային կառավարման և ենթակառուցվածքների նախարարության կողմից.

2) շենքերի և շինությունների հետ կապված շինարարական աշխատանքների գնման նախաորակավորման ընթացակարգը կազմակերպվում է Հայաստանի Հանրապետության քաղաքաշինության կոմիտեի կողմից:

3. Հայաստանի Հանրապետության տարածքային կառավարման և ենթակառուցվածքների նախարարին և Հայաստանի Հանրապետության քաղաքաշինության կոմիտեի նախագահին՝ սույն որոշումն ուժի մեջ մտնելուն հաջորդող 20 աշխատանքային օրվա ընթացքում ապահովել սույն որոշման 1-ին կետով հաստատող հավելվածով նախատեսված նախաորակավորման ընթացակարգերի կազմակերպումը:

4. Սույն որոշումն ուժի մեջ է մտնում հրապարակմանը հաջորդող տասներորդ օրվանից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ ՆԻԿՈԼ ՓԱՇԻՆՅԱՆ

Հավելված

ՀՀ կառավարության 2023 թվականի

.......... ......-ի N ......-Ն որոշման

 ՇԻՆԱՐԱՐԱԿԱՆ ԱՇԽԱՏԱՆՔՆԵՐԻ ԳՆՄԱՆ ԸՆԹԱՑԱԿԱՐԳԻ ԿԱԶՄԱԿԵՐՊՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ ՍԱՀՄԱՆԵԼՈՒ ՄԱՍԻՆ

I. ԸՆԴՀԱՆՈՒՐ ԴՐՈՒՅԹՆԵՐ

1. Սույնով սահմանվում են շինարարական աշխատանքների գնման ընթացակարգի կազմակերպման առանձնահատկությունները (այսուհետ՝ կարգ):

 2. Գնման գործընթացի առանձնահատկություններով պայմանավորված` Հայաստանի Հանրապետության կառավարության որոշումներով կարող են սահմանվել սույն կարգով չնախատեսված նորմեր:

II. ԳՆՄԱՆ ԳՈՐԾԸՆԹԱՑԸ

3. Սույն կարգով նախատեսված գնման գորըծնթացի կազմակերպման նկատմամբ կիրառվում են Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգի պահանջները, հաշվի առնելով հետևյալ առանձնահատկությունները՝

1) պատվիրատուի ղեկավարը հաստատում է նախաորակավորման հայտարարության (այսուհետ՝ հայտարարություն) տեքստը, որով սահմանվում է՝

ա. պատվիրատուի անվանումը և գտնվելու վայրը,

բ. նախաորակավորման ընթացակարգի ծածկագիրը,

գ. գնման առարկայի բովանդակության համառոտ շարադրանքը,

դ. նախաորակավորման հայտի պատրաստման և ներկայացման կարգն ու վայրը,

ե. մասնակիցների՝ նախաորակավորման ընթացակարգին մասնակցելու իրավունքին և որակավորմանը ներկայացվող պահանջները և դրանց գնահատման կարգը,

զ. նախնական պայմանագրի կնքման կարգը.

2) պետական գաղտնիք չպարունակող գնումների դեպքում, բացառությամբ նախաորակավորման հայտերի ներկայացման դեպքի, գնման ընթացակարգն իրականացվում է էլեկտրոնային գնումների համակարգի միջոցով, իսկ գնման գործընթացին հետագա մասնակցության իրավունք են ստանում նախաորակավորված մասնակիցները.

3) պատվիրատուի ղեկավարը նշանակում է տվյալ գնման գործընթացի քարտուղար.

4) հայտարարության տեքստը՝ հայերեն, ռուսերեն և անգլերեն լեզուներով, հաստատվելու օրվան հաջորդող աշխատանքային օրը քարտուղարն այն հրապարակում է տեղեկագրում: Ընդ որում, հայտարարությունը գործում է անժամկետ.

5) նախաորակավորված մասնակիցը՝

ա. հայտի ապահովում չի ներկայացնում,

բ. կնքվելիք պայմանագրի ոչ ավելի, քան երեսուն տոկոսը կարող է իրականացնել ենթակապալի պայմանագիր կնքելու միջոցով: Ենթակապալի պայմանագրի կողմ չի կարող հանդիսանալ տվյալ ընթացակարգին մասնակցելու նպատակով նախաորակավորված այլ մասնակիցը: Եթե պայմանագիրն իրականացվելու է ենթակապալի միջոցով, ապա նախաորակավորված մասնակիցը հայտով ներկայացնում է նաև ենթակապալի պայմանագրի պատճենը և դրա կողմ հանդիսացող անձի տվյալները.

6) ընտրված մասնակիցը որոշվում է բավարար գնահատված հայտեր ներկայացրած նախաորակավորված մասնակիցների թվից` նվազագույն գնային առաջարկ ներկայացրած մասնակցին նախապատվություն տալու սկզբունքով.

7) պատվիրատուն պետք է երեք աշխատանքային օրվա ընթացքում պատասխանի մասնակցի նախաորակավորման հայտարարության վերաբերյալ պարզաբանումներ տալու հարցմանը: Հարցման և տրված պարզաբանման մասին տեղեկատվությունը պատվիրատուն միաժամանակ հրապարակում է տեղեկագրում.

8) հայտարարության հրապարակումից հետո նախաորակավորման ընթացակարգին մասնակցելու ցանկություն ունեցող մասնակիցը փաստաթղթային եղանակով կամ հայտարարությամբ նախատեսված պատվիրատուի էլեկտրոնային փոստին ուղարկելու միջոցով պատվիրատուին է ներկայացնում հայտարարությամբ պահանջված փաստաթղթերի բնօրինակից արտատպված պատճենները.

9) սույն կետի 8-րդ ենթակետում նշված փաստաթղթերն ստանալու օրը քարտուղարը դրանք մուտքագրում է պատվիրատուի փաստաթղթաշրջանառության համակարգ: Սույն ենթակետում նշված փաստաթղթերն ստացվելու օրվան հաջորդող հինգ աշխատանքային օրվա ընթացքում, եթե դրանք բավարարում են հայտարարության պահանջներին, պատվիրատուն մասնակցի հետ կնքում է նախնական պայմանագիր՝ վերջինիս ներառելով նախնական պայմանագրեր կնքած մասնակիցների ցուցակում: Կնքված նախնական պայմանագրի բնօրինակից արտատպված պատճենն այն կնքելուն հաջորդող աշխատանքային օրը քարտուղարը հրապարակում է տեղեկագրում:

4. Նախնական պայմանագրով նախատեսվում է նաև, որ`

1) այն կնքած մասնակցի կողմից հայտի ներկայացումը պարտադիր չէ.

2) հայտը ներկայացվում է ծանուցվելու օրվան հաջորդող երեք աշխատանքային օրվա ընթացքում.

3) հրավերի հիման վրա նախաորակավորված մասնակիցների կողմից հայտերի ներկայացման, գնահատման, ընտրված մասնակցի որոշման և պայմանագրի կնքման համառոտ պայմանները.

4) մասնակիցը կարող է դադարեցնել նախնական պայմանագիրը՝ դրա մասին գրավոր կամ էլեկտրոնային եղանակով ծանուցելով պատվիրատուին: Նախնական պայմանագրի դադարեցումն ավտոմատ կերպով չի դադարեցնում դրա հիման վրա տվյալ մասնակցի հետ նախկինում կնքված պայմանագրերը: Նախնական պայմանագիրը դադարում է, դրա վերաբերյալ դիմումը պատվիրատուի փաստաթղթաշրջանառության համակարգ մուտքագրվելու կամ էլեկտրոնային եղանակով ծանուցվելու օրվան հաջորդող հինգերորդ աշխատանքային օրը: Այդ ընթացքում պատվիրատուն տվյալ մասնակցի հետ կնքված պայմանագիրը հեռացնում է տեղեկագրից.

5) հրավերի հիման վրա հայտ ներկայացնելու դեպքում մասնակիցը պետք է վերահաստատի նախաորակավորման հայտարարությամբ նախատեսված որակավորման պահանջներին իր համապատասխանությունը: Մասնակցի որակավորման պահանջին իր համապատասխանությունը համարվում է վերահաստատված, եթե նա հայտով ներկայացնում է դրա մասին գրավոր հայտարարություն:

III. ՈՐԱԿԱՎՈՐՄԱՆ ՉԱՓԱՆԻՇՆԵՐԸ ԵՎ ԴՐԱՆՑ ԳՆԱՀԱՏՄԱՆ ՊԱՅՄԱՆՆԵՐԸ

5. Նախաորակավորման հայտարարությամբ նախատեսվում են որակավորման չափանիշներ, որոնք սահմանվում են հետևյալ կարգով`

1) անձը հայտով ներկայացնում է հայտարարություն՝ նշելով նաև հարկ վճարողի հաշվառման համարը, հայտը ներկայացնելուն նախորդող հինգ տարիների ընթացքում՝

ա. ճանապարհների հետ կապված շինարարական աշխատանքների դեպքում՝ ճանապարհների կառուցման կամ վերակառուցման կամ առնվազն 3-րդ ռիսկայնության աստիճանի ճանապարհների հիմնանորոգման աշխատանքների պատշաճ կատարված և ամբողջովին ավարտված (ավարտական ակտը տվյալ պայմանագրի պատվիրատուի կողմից հաստատված) առնվազն երեք կապալի օբյեկտների վերաբերող պայմանագրեր (ներառյալ համաձայնագրերը) կատարած լինելու մասին: Ընդ որում, սույն պարբերությամբ նախատեսված պայմանագրերի հանրագումարը չպետք է պակաս լինի 3 միլիարդ դրամից.

 բ. տրանսպորտային օբյեկտների հետ կապված շինարարական աշխատանքների դեպքում՝ տրանսպորտային օբյեկտների կառուցման կամ վերակառուցման կամ առնվազն 3-րդ ռիսկայնության աստիճանի տրանսպորտային օբյեկտների հիմնանորոգման աշխատանքների պատշաճ կատարված և ամբողջովին ավարտված (ավարտական ակտը պատվիրատուի կողմից հաստատված) առնվազն երեք կապալի օբյեկտների վերաբերող պայմանագրեր (ներառյալ համաձայնագրերը) կատարած լինելու մասին: Ընդ որում, սույն պարբերությամբ նախատեսված պայմանագրերի հանրագումարը չպետք է պակաս լինի 200 մլն դրամից.

 գ. շենքերի և շինությունների հետ կապված շինարարական աշխատանքների դեպքում՝ առնվազն 4-րդ ռիսկայնության աստիճանի բնակելի կամ հասարակական նշանակության շենքերի կառուցման կամ վերակառուցման աշխատանքների պատշաճ կատարված և ամբողջովին ավարտված (ավարտական ակտը պատվիրատուի կողմից հաստատված) առնվազն երեք կապալի օբյեկտների վերաբերող պայմանագրեր (ներառյալ համաձայնագրերը) կատարած լինելու մասին: Ընդ որում, սույն պարբերությամբ նախատեսված պայմանագրերի հանրագումարը չպետք է պակաս լինի 1,5 միլիարդ դրամից.

 դ. որպես հարկային գործակալ Հայաստանի Հանրապետության պետական բյուջե վճարված եկամտային հարկի և Հայաստանի Հանրապետության պետական եկամուտների կոմիտե ներկայացված ու վերջինիս կողմից ընդունված հաշվետվություններով սահմանված համախառն եկամտի հանրագումարի չափերի մասին տեղեկատվություն.

ե. սույն կետով նախատեսված հայտարարությանը կից ներկայացվում են պայմանագրերի, դրանցով սահմանված կողմերի հաստատած` պայմանագրերով նախատեսված աշխատանքների սահմանված ժամկետում կատարումը հավաստող ակտերի (հանձնման-ընդունման արձանագրություն և այլն) և ավարտական ակտի բնօրինակներից արտատպված պատճենները:

6. Մասնակիցը նախաորակավորման հայտով կարող է ներկայացնել լրացուցիչ այլ փաստաթղթեր, տեղեկություններ և նյութեր:

7. Նախաորակավորման ընթացակարգը կազմակերպած մարմինը կարող է ստուգել մասնակցի նախաորակավորման հայտով ներկայացրած տվյալների իսկությունը` օգտագործելով պաշտոնական աղբյուրներից ստացված տվյալներ կամ դրա մասին ստանալով իրավասու մարմիններից գրավոր տեղեկատվություն: Նման հարցում ուղարկվելու դեպքում համապատասխան պետական և տեղական ինքնակառավարման մարմինները հարցումը ստանալու օրվան հաջորդող երեք աշխատանքային օրվա ընթացքում, բացառությամբ սույն կարգի 11-րդ կետով նախատեսված դեպքի, տրամադրում են գրավոր տեղեկատվություն: Եթե մասնակցի ներկայացրած տվյալների իսկության ստուգման արդյունքում տվյալները որակվում են իրականությանը չհամապատասխանող, ապա նախաորակավորման հայտը մերժվում է՝ դրա մասին ծանուցելով մասնակցին, որին կցվում են նաև մերժման մանրամասն հիմնավորումները:

8. Յուրաքանչյուր տարվա ապրիլի 21-ից 30-ը ընկած ժամանակահատվածում նախաորակավորման ընթացակարգը կազմակերպած մարմինը Հայաստանի Հանրապետության պետական եկամուտների կոմիտեից հարցման միջոցով ստանում է վերջինիս դիմելու օրվան նախորդող հաշվետու տարվա ընթացքում նախնական պայմանագիրը կնքած անձի կողմից որպես հարկային գործակալ Հայաստանի Հանրապետության պետական բյուջե վճարված եկամտային հարկի և համախառն եկամտի հանրագումարի չափերի մասին տեղեկատվություն: Կոմիտեն տեղեկատվությունը տրամադրում է հարցումը ստանալուն հաջորդող երեք աշխատանքային օրվա ընթացքում:

 9. Նախաորակավորման ընթացակարգը կազմակերպելու տարվան հաջորդող տարվանից սկսած մինչև յուրաքանչյուր տարվա մայիսի 20-ը ընթացակարգը կազմակերպած մարմինը կազմում և տեղեկագրում հրապարակում է նախնական պայմանագրեր կնքած այն մասնակիցների վարկանիշավորման ցուցակը, որոնք նախնական պայմանագրեր կնքել են նախորդ տարվա ընթացքում՝ դասակարգումն իրականացնելով հետևյալ բանաձևի կիրառման արդյունքում ստացված գնահատականներով՝

ՎԳ=(ԵՀգ +ՀԵգ)/100,

որտեղ՝

ՎԳ-ն մասնակցին շնորհվող վարկանիշավորման գնահատականն է.

ԵՀգ-ն մասնակցի վճարած եկամտային հարկի հանրագումարին տրվող գնահատականն է.

ՀԵգ-ն մասնակցի համախառն եկամտի հանրագումարին տրվող գնահատականն է:

Ընդ որում՝

1) մասնակցի եկամտային հարկին տրվող գնահատականը հաշվարկվում է հետևյալ բանաձևով.

ԵՀգ=40\*ԳՄԵՀ/ԱԵՀ,

որտեղ՝

ԳՄԵՀ-ն գնահատվող մասնակցի վճարած եկամտային հարկի հանրագումարն է.

ԱԵՀ-ն հանրագումարով առավելագույն եկամտային հարկ վճարած մասնակցի եկամտային հարկի հանրագումարն է.

 2) մասնակցի համախառն եկամտին տրվող գնահատականը հաշվարկվում է հետևյալ բանաձևով.

ՀԵգ =60\*ԳՄՀԵ/ԱՀԵ՝

որտեղ՝

ԳՄՀԵ-ն գնահատվող մասնակցի համախառն եկամտի հանրագումարն է.

ԱՀԵ-ն հանրագումարով առավելագույն համախառն եկամուտ ունեցող մասնակցի համախառն եկամտի հանրագումարն է:

10. Ռազմավարական նշանակություն ունեցող շինարարական աշխատանքների գնումը պատվիրատուն իրականացնում է նախաորակավորմաված մասնակիցներին հրավեր տրամադրելու միջոցով: Ռազմավարական նշանակություն ունեցող աշխատանքներ են համարվում սույն կարգի 5-րդ կետի 1-ին ենթակետի «ա», «բ» և «գ» պարբերություններով նախատեսված աշխատանքների տեսակները: Եթե գնման գինը (կանխատեսվող գինը)՝

1) ճանապարհների հետ կապված շինարարարական աշխատանքների դեպքում չի գերազանցում գնումների բազային միավորի վեցհարյուրապատիկը, տրանսպորտային օբյեկտների մասով՝ քառասունապատիկը, իսկ շենքերի և շինությունների դեպքում՝ երեքհարյուրապարտիկը, հրավերը տրամադրվում է նախորդող օրվա դրությամբ հրապարակված՝ նախնական պայմանագրեր կնքած բոլոր մասնակիցներին.

2) ճանապարհների հետ կապված շինարարարական աշխատանքների դեպքում գերազանցում է գնումների բազային միավորի վեցհարյուրապատիկը, տրանսպորտային օբյեկտների մասով՝ քառասունապատիկը, իսկ շենքերի և շինությունների դեպքում՝ երեքհարյուրապարտիկը, հրավերի տրամադրումն իրականացվում է այն ուղարկվելուն նախորդող օրվա դրությամբ հրապարակված վարկանիշավորման ցուցակի առաջին տասը բարձր գնահատական ունեցող նախնական պայմանագրեր կնքած մասնակիցներին: Ցուցակում տասից ավել հավասար բարձր գնահատականներ ունեցող նախնական պայմանագրեր կնքած մասնակիցների առկայության դեպքում հրավերը տրամադրվում է հավասար բարձր գնահատականներ ունեցող բոլոր մասնակիցներին: Եթե հրավերը տրամադրվելուն նախորդող օրվա դրությամբ հրապարակված չէ վարկանիշավորման ցուցակ, հրավերը տրամադրվում է այն ուղարկվելու օրվա նախորդող օրվա դրությամբ հրապարակված՝ նախնական պայմանագրեր կնքած բոլոր մասնակիցներին:

11. Եթե նախաորակավորման ընթացակարգին մասնակցում է Հայաստանի Հանրապետության ռեզիդենտ չհանդիսացող մասնակիցը, ապա վերջինս հետ նախնական պայմանագիրը կնքվում, իսկ վարկանշավորումն իրականացվում է նախաորակավորման ընթացակարգը կազմակերպած մարմնի կողմից Հայաստանի Հանրապետության պետական եկամուտների կոմիտե ներկայացված դիմումի հիման վրա վերջինիս կողմից տվյալ մասնակցի ռեզիդենտ հանդիսանալու երկրի իրավասու մարմնից ստացված տեղեկատվության հիման վրա: Տեղեկատվության մեջ նշված՝ արտարժույթով ներկայացված գումարները փոխակերպվում են Հայաստանի Հանրապետության դրամով` Հայաստանի Հանրապետության պետական եկամուտների կոմիտեի տրամադրած տեղեկատվությունը նախաորակավորման ընթացակարգը կազմակերպած մարմին մուտքագրվելու օրվա դրությամբ Հայաստանի Հանրապետության կենտրոնական բանկի կողմից սահմանված փոխարժեքով: